450 kg-man uit waakeenheid; familie hoopvol | Maroela Media
450 kg-man uit waakeenheid; familie hoopvol
Corrie le Grange en sy verloofde, Shammy Rademeyer. Foto: Facebook
Corrie le Grange (60), die man van Johannesburg wat 450 kg weeg, is uit die waakeenheid ontslaan en na 'n algemene saal geskuif.
Mark Porter, 'n familielid wat as woordvoerder vir die familie optree, het gesê Le Grange is Dinsdag uit die waakeenheid geskuif aangesien hy goeie vordering toon en reeds self eet. "Die dokters wil hê hy moet soveel as moontlik beweeg omdat dit met sy herstel sal help," het Porter gesê.
Le Grange is verlede week in die hospitaal opgeneem nadat sy familie dae lank op soek was na 'n staatshospitaal wat sou kans sien om te behandel. Volgens sy verloofde, Shammy Rademeyer, het verskeie staatshospitale Le Grange weggewys omdat hulle nie beddens gehad het wat sy gewig kon dra nie.
"Die waakeenheid se bed is saam met hom na die algemene saal geskuif, aangesien die bed [wat hy aanvanklik van die huis af gebring het] verwyder is," het Porter gesê. "Die dokters het gevra dat sy rusbank van die huis af gebring word sodat hy van posisie kan verander. Hopelik sal hy beter sorg [in die algemene saal] ontvang nadat ons met die verpleegpersoneel vergader het."
Le Grange is die naweek in die waakeenheid opgeneem nadat sy toestand skielik versleg het. Rademeyer het vroeër gesê haar verloofde ly aan askites, 'n seldsame siekte wat abnormale ophoping van vog in die buik veroorsaak.
Volgens Porter is die familie meer hoopvol noudat Le Grange vordering toon. "Die waakeenheid se personeel was wonderlik en het die beste moontlike behandeling aan hom verskaf. Familie is deurentyd op bystand by die hospitaal," het hy gesê.
Corrie Le Grange Gauteng
Verkeersbeampte vas ná hy glo omkoopgeld eis
Dis wonderlike nuus, baie bly om te hoor dat dit sommer stukke beter met hom gaan. Alle sterkte vir julle en hoop hy is gou weer sy ou self.
DANKIE VADER. CORRIE EK HET GEWEET JY KAN VASBYT. STERKTE EN SPOEDIGE HERSTEL MET LIEFDE.
Baie bly om te hoor sy toestand ht verbeter! Ook baie bly dat daar darem iets positiefs uit n staats hospitaal genoem word, so daar is darem nog goeie staats hospitale ook!!! Hou so aan en vertrou dat u heeltemal sal genees!